b'\n_START_ARTICLE_\nVoja\xc5\xa1ki red Marije Terezije\n_START_PARAGRAPH_\nVoja\xc5\xa1ki red Marije Terezije (nem\xc5\xa1ko Milit\xc3\xa4r-Maria-Theresien-Orden) je bil voja\xc5\xa1ko odlikovanje Habsbur\xc5\xa1ke monarhije, Avstrijskega cesarstva in Avstro-Ogrske, ki je bil ustanovljen 18. junija 1757 na ukaz Marije Terezije._NEWLINE_Namen reda je bilo odlikovati \xc4\x8dastnike, ki so se \xc5\xa1e posebej odlikovali med bojevanjem v obrambi cesarstva. Pri kandidacijskem postopku je bila pomembna edino voja\xc5\xa1ka kariera; narodnost, starost in \xc4\x8din niso vplivali na podelitev._NEWLINE_Prvotno je red imel dve stopnji: vite\xc5\xa1ki kri\xc5\xbeec in veliki kri\xc5\xbeec. 15. oktobra 1765 je Jo\xc5\xbeef II. Habsbur\xc5\xa1ko-Lotarin\xc5\xa1ki dodal \xc5\xa1e poveljni\xc5\xa1ki kri\xc5\xbeec in prsno zvezdo._NEWLINE_Prejemniki vite\xc5\xa1kega kri\xc5\xbeca so bili upravi\xc4\x8deni tudi do naziva vitez (Ritter) in so bili sprejeti na dvor. V primeru dodatne pro\xc5\xa1nje so lahko prejeli dedni naziv barona. Vdove prejemnikov reda so bile upravi\xc4\x8dene do polovice mo\xc5\xbeeve pokojnine do konca \xc5\xbeivljenja._NEWLINE_Z razpadom Avstro-Ogrske je red prenehal obstajati. V \xc4\x8dasu obstoja so podelili 1241 teh odlikovanj razli\xc4\x8dnih stopenj.'